Aanval op polisiestasie: Beamptes sal staatsbegrafnisse ontvangForensiese beamptes op die toneel by die Ngcobo-polisiestasie, tussen Mthatha en Queenstown in die Oos-Kaap, waar ‘n groep gewapende aanvallers op die stasie toegeslaan het (21 Februarie 2018). Foto: SAPD Hoofbeamptes van die polisie sal Donderdag die families besoek van die gevalle beamptes wat Woensdagoggend tydens ŉ aanval op die Ngcobo-polisiestasie in die Oos-Kaap doodgeskiet is. Kapt. Khaya Tonjeni, woordvoerder van die polisie, het gesê ŉ taakspan bestaande uit speurders, asook lede van die Valke, misdaadintelligensie en die polisie se taktiesereaksie-eenheid is saamgestel om die verdagtes op te spoor. “Hulle het nog nie geslaap nie, maar is warm op die spoor van die oortreders. Hulle ontleed die bewyse wat op die toneel verkry is en gebruik dit om vir leidrade te fynkam wat in die soektog gebruik kan word.” Tonjeni het gesê die polisie hoop vir ŉ deurbraak en wag angstig op inhegtenisnemings. “Aan die diensleweringskant werk ons ook om die situasie by die polisiestasie te bestendig sodat dit steeds gehaltediens aan die Ngcobo-gemeenskap kan lewer.” Fikile Mbalula, minister van polisie, het Woensdag die taakspan aangemoedig om geen steen onaangeroer te laat in die ondersoek nie. Mbalula het sy medelye aan die families van die oorlede beamptes betuig en belowe dat die beamptes amptelike staatsbegrafnisse sal ontvang aangesien hulle hul lewe verloor het terwyl hulle in diens van die land was. Mbalula het gesê die polisie se onderrigfonds moet ook gebruik word om die kinders van die oorledenes te help om opvoedkundig te ontwikkel. Maroela Media het vroeër berig ŉ groep gewapende aanvallers het vroeg gisteroggend die Ngcobo-polisiestasie binnegegaan en op die beamptes aan diens losgebrand. Drie beamptes is op die plek doodgeskiet en ŉ soldaat wat nie aan diens was nie, is ook doodgeskiet terwyl die verdagtes gevlug het. Die verdagtes het van die toneel gevlug met ŉ polisiewa en twee polisiebeamptes saam met hulle geneem. Die liggame van die twee beamptes is later langs die pad, sowat ses kilometer van die polisiestasie af, aangetref. Dit blyk dat albei beamptes op teregstellingswyse geskiet is. Die polisievoertuig is sedertdien teruggekry. Die vyf polisiebeamptes wat oorlede is, was almal mans – ŉ adjudant-offisier en vier konstabels. Vyf vrouebeamptes ontvang tans berading. Volgens die polisie is tien vuurwapens, waaronder twee gewere, twee haelgewere en ses pistole, gesteel. Die motief agter die aanval is steeds onduidelik.